ประกาศประธานศาลปกครองสูงสุด เรื่อง วันและเวลาทำงาน และวันหยุดราชการของตุลาการศาลปกครอง
ประกาศประธานศาลปกครองสูงสุด
ประกาศประธานศาลปกครองสูงสุด
เรื่อง
วันและเวลาทำงาน และวันหยุดราชการของตุลาการศาลปกครอง
------------
 โดยที่มาตรา
๓๓ วรรคสอง แห่งพระราชบัญญัติจัดตั้งศาลปกครองและวิธี
พิจารณาคดีปกครอง พ.ศ. ๒๕๔๒ บัญญัติให้ ก.ศป.
ประกาศกำหนดวันและเวลาทำงาน และวัน
หยุดราชการของตุลาการศาลปกครอง
และขณะนี้ยังมีกรรมการตุลาการศาลปกครองไม่ครบตามที่
กฎหมายกำหนดเป็น ก.ศป. จึงทำให้ไม่อาจมี ก.ศป.
เพื่อปฏิบัติหน้าที่ตามกฎหมายได้ แต่มี
ความจำเป็นต้องกำหนดวันและเวลาทำงานและวันหยุดราชการของตุลาการศาลปกครอง
 เพื่อแก้ไขข้อขัดข้องดังกล่าวเป็นการชั่วคราว
ที่ประชุมใหญ่ตุลาการในศาล
ปกครองสูงสุดจึงมีมติเห็นชอบให้ประธานศาลปกครองสูงสุดใช้อำนาจทั่วไปในการรับผิดชอบงาน
ของศาลปกครองให้เป็นไปโดยเรียบร้อยตามมาตรา ๒๘
แห่งพระราชบัญญัติจัดตั้งศาลปกครอง
และวิธีพิจารณาคดีปกครอง พ.ศ. ๒๕๔๒ ประกาศกำหนดวันและเวลาทำงาน
และวันหยุดราชการ
ของตุลาการศาลปกครองเพื่อใช้ไปพลางก่อน
และเห็นชอบให้ประธานศาลปกครองสูงสุดออก
ประกาศไว้ ดังต่อไปนี้
 ข้อ
๑
วันและเวลาทำงานตามปกติของตุลาการศาลปกครอง ได้แก่ วันจันทร์ถึง
วันศุกร์ ตั้งแต่เวลา ๘.๓๐ นาฬิกา ถึง ๑๖.๓๐ นาฬิกา หยุดพักกลางวันเวลา
๑๒.๐๐ นาฬิกา ถึง 
๑๓.๐๐ นาฬิกา เว้นวันหยุดราชการ
 ข้อ
๒ วันหยุดราชการประจำสัปดาห์ ได้แก่
วันเสาร์และวันอาทิตย์
 วันหยุดราชการประจำปี
ให้เป็นไปตามประกาศและระเบียบสำนักนายกรัฐมนตรี 
และมติคณะรัฐมนตรีว่าด้วยการนั้น

 ประกาศ
ณ วันที่ ๒๗ กุมภาพันธ์ พ.ศ. ๒๕๔๔
  อักขราทร จุฬารัตน
 ประธานศาลปกครองสูงสุด

[รก.๒๕๔๔/๑๔ก/๑๔/๘ มีนาคม ๒๕๔๔]


  พรพิมล/พิมพ์
 ๑๐
ก.ค. ๒๕๔๔